België-aanvalle: Selfmoordbom bevestig; grens tussen België en Frankryk gesluit | Maroela Media
Persone vlug ná die ontploffings by Brussels-lughawe op 22 Maart 2016 (Skermskoot uit Twitter-video deur @AmichaiStein1)
JONGSTE: Sputnik-nuusagentskap het intussen bevestig die grens is nie gesluit nie. LEES MEER
"Die Frans-Belgiese grens is gesluit en veiligheidsmaatreëls is ook opgeskerp by kernaanlegte in België," het die plaaslike RTBF-uitsaaier berig.
Owerhede het Dinsdag die Belgiese hoofstad afgesper ná ontploffings by die Brussel-lughawe en ondergrondse treinstelsel.
Die Brussel-polisie het intussen ook bevestig daar is sterftes by die metrostasie, maar wou nie die aantal bekend maak nie. VRT-uitsaaier het berig 10 persone is dood by die metrostasie. Derniere Heure-koerant het intussen berig minstens 15 persone is dood by die Maelbeek-metrostasie.
Die Associated Press berig minstens 13 persone is dood by die lughawe.
Maroela Media het vroeër berig België het sy terreurwaarskuwing tot op sy maksimumvlak aangekondig en vliegtuie en treine word herlei en persone word beveel om te bly waar hulle is.
Lughawens dwarsoor Europa het hul veiligheid opgeskerp.
Die staatsaanklaer se kantoor in Brussel het intussen bevestig dat dit 'n terreuraanval van 'n selfmoordbomplanter was. Dit kom 'n paar dae ná die hoofverdagte in die aanvalle in November in Parys, Frankryk, in Brussel in hegtenis geneem is. Salah Abdeslam het aan owerhede gesê hy het 'n nuwe netwerk gebou en beplan nuwe aanvalle.
Die dak by Brussel-lughawe het meegegee ná twee ontploffings die gebou geruk het. Ooggetuies het aan die Associated Press gesê een van die ontploffings was by die betaaltoonbank vir oortollige bagasie en die ander ontploffing naby 'n Starbucks-kafee. Alle vlugte is gekanselleer.
Veiligheidsbeamptes in Europa was al weke lank gereed vir 'n groot aanval, en het gewaarsku dat die Islamitiese Staat (IS) gereed maak vir 'n aanval. Ná Abdeslam Vrydag in hegtenis geneem is, het die vrese toegeneem, aangesien ondersoekbeamptes daarop gewys het dat nog talle ander persone ook betrokke was in die aanvalle op 13 November toe 130 persone in Parys gesterf het. Talle van dié persone is nog op vrye voet.
Niemand het nog aanspreeklikheid aanvaar vir Dinsdag se aanvalle in Brussel nie.
Zach Mouzoun, wat 10 minute voor die eerste ontploffing van Genève geland het, het aan BFM-televisie gesê die plafon het met die tweede slag inmekaar gestort en van die waterpype het gebars. "Dit was verskriklik. Die plafonne het meegegee. Daar was oral bloed, beseerde mense, bagasie," het hy gesê. "Ons het in die puin geloop, dit was soos 'n oorlogstoneel."
'n Tydelike behandelingsentrum is reeds in 'n kroeg opgestel by die ingang na Maelbeek-stasie, naby die hoofkantoor van die Europese Unie. Verwarde en geskokte oggendpendelaars het uit die stasie gestroom terwyl die polisie probeer het om 'n veiligheidsversperring te installeer.
"Die metro was besig om uit Maelbeek-stasie te vertrek op pad na Schuman toe daar 'n groot ontploffing was," het Alexandre Brans (32) gesê, terwyl hy bloed uit sy gesig gevee het. "Daar was oral paniek. Daar was baie mense in die metro."
Francoise Ledune, woordvoerder vir Brussel Metro, het gesê daar was net een ontploffing by die treinstasie, in 'n trok wat by Maelbeek gestop is.
Multiple explosions in the terminal area. pic.twitter.com/gSL1EcXA3G
— Danny smith… (@doglab) March 22, 2016
Breaking | Two bombs exploded in Brussels airport, casualties reported. pic.twitter.com/AZWWTD4JqJ via @AmichaiStein1
Lafaards wat sulke dinge aan onskuldige mense doen. Lafaards!
Als te danke aan Merkel en die EU met hul oop deur beleid!
Kan jy asb jou bron bevestig wat sê dat daar enige grense gesluit is? Ek sien niks op die hoof nuss kanale nie, en die enogste bron wat ek opspoor is 'n radiostasie en daar is geen manier om hulle stelling te bevestig nie.
Geen persoon het die reg om ander se lewe te neem, hierdie is 'n tragedie.
Nederlandse nuus bevestig dat hulle geen berig gewing gee oor die afsluit van grense nie, wel by verkillende grensposte verskerpte kontroles word uitgevoer,verder word geen verdere informasie verstrek nie.